b'\n_START_ARTICLE_\nMent\n_START_PARAGRAPH_\nMent (tudi Ment Ljubljana ali MENT) je mednarodni glasbeni showcase ali predstavitveni festival, ki poteka vsako leto na ve\xc4\x8d prizori\xc5\xa1\xc4\x8dih v Ljubljani. Prvi\xc4\x8d je bil organiziran leta 2015 kot nekak\xc5\xa1en naslednik Slovenskega tedna glasbe, podobni festivali po Evropi so denimo \xc5\xa1e Eurosonic, Waves Vienna in Tallinn Music Week. Je del (in ustanovitveni \xc4\x8dlan) mre\xc5\xbee evropskih predstavitvenih festivalov INES (Innovative Network of European Showcases)._NEWLINE_Poleg festivalskega dela, v okviru katerega se zvrstijo klubski koncerti doma\xc4\x8dih in tujih izvajalcev (predvsem iz jugoslovanskih in vzhodnoevropskih dr\xc5\xbeav) razli\xc4\x8dnih \xc5\xbeanrov, obsega tudi konferen\xc4\x8dni del (okrogle mize, diskusije, delavnice, predstavitve s podro\xc4\x8dja glasbene industrije in kreativnosti), na katerem sodelujejo predvsem tuji delegati (2015 jih je bilo 200, leto pozneje 300). Glavni namen Menta kot showcase festivala sta promocija in lansiranje doma\xc4\x8dih glasbenih ustvarjalcev v tujini (izvoz in izmenjava glasbenikov) preko mre\xc5\xbeenja. Obi\xc5\xa1\xc4\x8dejo ga namre\xc4\x8d \xc5\xa1tevilni tuji mened\xc5\xbeerji, bookerji, promotorji ter predstavniki zalo\xc5\xbeb, drugih podobnih festivalov in glasbenih organizacij, ki se jim izvajalci predstavijo na doma\xc4\x8dem terenu pred doma\xc4\x8do publiko, in ta tako predstavlja prilo\xc5\xbenost, da se doma\xc4\x8di predstavniki glasbene industrije pove\xc5\xbeejo s tujimi. Prvi imeni organizacijske ekipe festivala sta Andra\xc5\xbe Kajzer in Matja\xc5\xbe Man\xc4\x8dek. Vsako leto izide kompilacijski album glasbe slovenskih izvajalcev z naslovom Slovenian moMENT 20XX._NEWLINE_MENT je prejel dve nagradi EFA (European Festival Awards) za leto 2017: za najbolj\xc5\xa1i manj\xc5\xa1i (Best Small) in najbolj\xc5\xa1i klubski festival (Best Indoor Festival).'